## Pravilnik o organizaciji i radu Republičkog fonda socijalne zaštite

### NN 49/1990 (24.11.1990.), Pravilnik o organizaciji i radu Republičkog fonda socijalne zaštite

# MINISTAR RADA I SOCIJALNE SKRBI

Na osnovi člana 135. Zakona o socijalnoj zaštiti ("Narodne novine",
br 28/83, 3/84, 55/86 i 42/90) ministar rada i socijalne skrbi donosi

## PRAVILNIK

### o organizaciji i radu Republičkog fonda socijalne zaštite

I. OSNOVNE ODREDBE

Član 1.

Republički fond socijalne zaštite (u daljnjem tekstu Republički fond)
osnovan je Zakonom o izmjenama i dopunama Zakona o socijalnoj zaštiti ("Narodne
novine", br 42/90) radi ostvarivanja Ustavom i zakonom zajamčeni prava
i utvrđenih potreba i interesa društva u oblasti socijalne zaštite i obavljanja
poslova utvrđenih zakonom i propisom Ministarstva rada i socijalne skrbi.

Član 2.

Republički fond je pravna osoba.

Republički fond ima žiro račun.

Član 3.

Republičkim fondom rukovodi direktor.

Republički fond zastupa direktor.

Republički fond mogu zastupati i radnici stručne službe Republičkog
fonda na osnovi i u granicama ovlaštenja koje odredi direktor.

Član 4.

Republički fond radi obavljanja stručno-administrativnih, pravnih. analitičko-planskih
i njima sličnih poslova osniva stručnu službu.

II. NAZIV I SJEDIŠTE REPUBLIČKOG FONDA

Član 5.

Naziv Republičkog fonda je:

Republički fond socijalne zaštite, Zagreb.

Član 6.

Sjedište Republičkog fonda je: Zagreb, Ul. 8. maja 1945. br. 42.

Član 7.

U pravnom prometu Republički fond ima neograničena ovlaštenja i odgovara
za preuzete obveze sredstvima kojima raspolaže (potpuna odgovornost).

Član 8.

Republički fond ima pečat i to:

1. pečat okruglog oblika i pečat četvrtastog oblika koji sadrži naziv
Republičkog fonda: "Republički fond socijalnte zaštite, Zagreb"

2. pečat četvrtastog oblika koji osim naziva Republičkog fonda sadrži
i slijedeće: datum prijema, klasifikacijsku oznaku spisa i urudžbeni broj.

III. ORGANIZACIJA REPUBLIČKOG FONDA

Član 9.

Republički fond je jedinstvena organizacija.

Republički fond samostalan je u obavljanju poslova u granicama ovlaštenja
utvrđenih zakonom i propisom Ministarstva rada i socijalne skrbi i za razvoj
odgovara tome Ministarstvu.

Član 10.

Republički fond utvrđuje unutrašnju organizaciju stručne službe, koju
osniva prema članu 4. ovoga Pravilnika, i utvrđuje:

- broj radnih mjesta,

- naziv radnih mjesta, poslove koji se na pojedinom radnom mjestu obavljaju
i stručne uvjete koje moraju ispunjavati radnici,

- način rada, ovlaštenja i odgovornosti radnika u obavljanju poslova
radnog mjesta,

- druga pitanja u vezi s organiziranjem rada i poslovanjem Republičkog
fonda.

Akt o unutršanjoj organizaciji stručne službe Republičkog fonda iz stava
1. ovoga člana donosi direktor Republičkog fonda uz prethodnu suglasnost
Ministarstva rada i socijalne skrbi.

Član 11.

Za proučavanje pojedinih pitanja i pripremu akata za donošenje kojih
je ovlašten Republički fond, mogu se osnovati stručne komisije, radne grupe
i drugi oblici rada, ako su za to potrebna posebna proučavanja ili suradnja
stručnjaka izvan stručne službe Republičkog fonda.

Stručnu komisiju, radnu grupu ili drugi oblik rada osniva i njihove
članove imenuje direktor Republičkog fonda.

IV. POSLOVI REPUBLIČKOG FONDA

Član 12.

Republički fond, u okviru ovlaštenja i poslova utvrđenih Zakonom o socijalnoj
zaštiti, obavlja slijedeće poslove:

1. Donosi godišnji program zadovoljavanja pojedinih potreba u socijalnoj
zaštiti, utvrđuje način zadovoljavanja tih potreba i određuje organizacije
socijalne zaštite i druge oblike organiziranja obavljanja djelatnosti socijalne
zaštite, koji će ih pružanjem usluga i na drugi način zadovoljavati;

2. Priprema godišnji plan potrebnih sredstava za ostvarivanje prava
i zadovoljavanja potreba i interesa u oblasti socijalne zaštite;

3. Donosi godišnji financijski plan;

4. Utvrđuje cijene usluga socijalne zaštite;

5. Utvrđuje standarde i normative usluga socijalne zaštite;

6. Utvrđuje jedinstvenu nomenklaturu i klasifikaciju usluga socijalne
zaštite;

7. Zaključuje ugovore s organizacijama socijalne zaštite i drugim oblicima
organiziranja obavljanja djelatnosti socijalne zaštite u svrhu provođenja
programa zadovoIjavanja pojedinih potreba u socijalnoj zaštiti;

8. Utvrđuje periodične obračune i donosi zaključni račun;

9. Predlaže ukidanje organizacija socijalne zaštite;

10. Kontrolira ispravnost podataka koje mu organizacije socijalne zaštite
dostavljaju i vode u svojim knjigovodstvenim i drugim evidenicjama od značaja
za njihove međusobne odnose te zakonitost i pravilnost ostvarivanja i korištenja
sredstava koja plaća organizacijama socijalne zaštite za izvršenje programa
socijalne zaštite;

11. Kontrolira poslovanje osoba koje samostalno osobnim radom obavljaju
djelatnost socijalne zaštite kao i drugih oblika organiziranja obavljanja
djelatnosti socijalne zaštite, kada ostvaruju sredstva u okviru Republičkog
fonda;

12. Podnosi izvještaj o svom radu, o provođenju zadovoljavanja potreba
u oblasti socijalne zaštite i ostvarivanju prava korisnika socijalne zaštite,
o sredstvima i rashodima za teritorij Republike i područja društveno-političkih
zajednica;

13. Raspolaže sredstvima za investicije i investicijsko održavanje,
prati i kontrolira namjensko korištenje sredstava, te predlaže poduzimanje
mjera za efikasnije i racionalnije korištenje tih sredstava;

14. Obavlja i druge poslove utvrđene zakonom i propisima Ministarstva
rada i socijalne skrbi.

V. DJELOKRUG RADA, OVLAŠTENJA I PRAVA, OBVEZE I ODGOVORNOSTI
DIREKTORA REPUBLIČKOG FONDA

Član 13

Direktor Republičkog fonda u okviru djelokruga rada ovlaštenja utvrđenih
zakonom i ovim Pravilnikom:

- zastupa Republički fond,

- organizira rad i rukovodi stručnom službom Republičkog fonda,

- ovlašćuje radnike stručne službe za zastupanje Republičkog fonda,

- osigurava obavljanje poslova utvrđenih zakonom i propisom Ministarstva
rada i socijalne skrbi,

- donosi akte za donošenje kojih je ovlašten Republički fond,

- gospodari sredstvima Republičkog fonda i raspolaže tim sredstvima
prema njihovoj namjeni,

- zaključuje ugovore s organizacijama socijalne zaštite i drugim oblicima
organiziranja obavljanja djelatnosti socijalne zaštite kojima se osigurava
pružanje usluga i drugi način zadovoljavanja pojedinih potreba u socijalnoj
zaštiti,

- osigurava zakonitost rada Republičkog fonda i namjensko korištenje
sredstava kojima Republički fond raspolaže,

- obavlja druge poslove od značaja za rad Republičkog fonda.

Član 14.

Direktor Republičkog fonda odgovoran je za zakonitost rada Republičkog
fonda, za namjensko korištenje sredstava Republičkog fonda i za pravovremeno
izvršavanje obaveza Republičkog fonda.

Direktor Republičkog fonda u svrhu ostvarivanja odgovornosti iz stava
1. ovoga člana organizira unutrašnji nadzor i poduzima mjere potrebne za
zaštitu prava i interesa Republičkog fonda.

Član 15.

Direktor Republičkog fonda ima pomoćnike za pojedina područja rada.

Pomoćnike direktora imenuje direktor uz suglasnost Ministra.

Poslovi i zadaci pomoćnika direktora utvrđuju se aktom o unutrašnjoj
organizaciji stručne službe Republičkog fonda.

VI. FINANCIJSKO POSLOVANJE REPUBLIČKOG FONDA

Član 16.

Sredstva za ostvarivanje prava i zadovoljavanje potreba i interesa u
oblasti socijalne zaštite koja se, prema članu 104. Zakona o socijalnoj
zaštiti, osiguravaju i doznačuju Republičkom fondu iz budžeta Republike
Hrvatske raspoređuju se Financijskim planom Republičkog fonda.

Član 17

Financijski plan Republičkog fonda donosi se svake godine u skladu s
programom zadovoljavanja pojedinih potreba u socijalnoj zaštiti.

Financijski se plan donosi do kraja godine koja prethodi godini za koju
se donosi.

Član 18.

Financijski plan Republičkog fonda donosi direktor Republičkog fonda
uz prethodnu suglasnost Ministarstva rada i socijalne skrbi.

Član 19.

Ako Republički fond ne donese Financijski plan do kraja godine financiranje
Republičkog fonda vrši se privremeno, a najduže tri mjeseca, na osnovi
privremenog financijskog plana kojega donosi direktor fonda.

Član 20.

Financijski plan Republičkog fonda može se tijekom godine mijenjati
(rebalans financijskog plana):

- ako se prihodi odnosno rashodi ne ostvaruju u planiranim iznosima,

- ako to zahtijevaju odnosi utvrđeni općom bilancom Republike i

- ako zbog izvanrednih potreba u socijalnoj zaštiti nastane potreba
za drugačiji raspored sredstava.

Izmjene i dopune Financijskog plana Republičkog fonda donose se na način
propisan ovim Pravilnikom za njegovo donošenje.

Član 21.

Po završetku godine za koju je donesen Financijski plan Republičkog
fonda, sastavlja se zaključni račun Republičkog fonda.

Zaključni račun Republičkog fonda donosi direktor fonda uz suglasnost
Ministarstva rada i socijalne skrbi.

Član 22.

Republički fond se obvezuje Ministarstvu rada i socijalne skrbi podnositi
izvještaje o svojem poslovanju (o ostvarenim prihodima i utrošenim sredstvima
po namjenama).

Republički fond je obavezan podnositi izvještaje iz stava 1. ovog člana
u skladu s rokovima utvrđenim za podnošenje periodičnih obračuna i zaključnog
računa nadležnoj Službi društvenog knjigovodstva, kao i na poseban zahtjev
Ministarstva rada i socijalne skrbi.

Član 23.

Naredbodavac za izvršenje Financijskog plana Republičkog fonda je direktor.

Direktor Republičkog fonda, u okviru ovlaštenja iz stava 1. ovoga člana,
otvara akreditive ili račune za isplatu poštanskih uputnica (račun 533)
u korist centara za socijalni rad odnosno općinskih organa uprave nadležnih
za poslove socijalne zaštite u općinama u kojima nisu osnovani centri za
socijalni rad, u svrhu isplate dospjelih obveza po osnovi priznatih prava
i oblika socijalne zaštite i drugih obveza, u svezi s ostvarivanjem interesa
društva u oblasti socijalne zaštite, kao što su novčane pomoći i naknade
sa slijedećim redom prvenstva:

1. stalne novčane pomoći,

2. doplatak za pomoć i njegu,

3. novčana pomoć za opremu djeteta,

4. jednokratna novčana pomoć,

5. privremena novčana pomoć,

6. naknada hranitelju za smještaj korisnika socijalne zaštite u drugu
porodicu,

7. naknada za izvršenje mjere pojačane brige i nadzora,

8. novčana davanja po osnovi drugih prava i oblika socijalne zaštite,

9. naknada za zaštitu životnog standarda socijalno ugroženog stanovništva,

10. pokriće materijalnih troškova u vezi s isplatama po ovom akreditivu
(poštanski troškovi, troškovi uredskog materijala i slični troškovi).

Utvrđuje se da će Republički fond neposredno raspolagati sredstvima
namijenjenim:

1. za isplatu sredstava za izvršenje programa rada centara za socijalni
rad i općinskih organa uprave nadležnih za poslove socijalne zaštite;

2. za isplatu cijena usluga organizacija socijalne zaštite kao naknadu
ili dio naknade za usluge pružene korisnicima socijalne zaštite smještenim
u te organizacije;

3. za realizaciju programa investicija i investicijskog održavanja u
organizacijama socijalne zaštite i drugim oblicima organiziranja obavljanja
djelatnosti socijalne zaštite;

4. za isplatu u svrhu izvršenja ostalih obveza utvrđenih zakonom i propisom
Ministarstva rada i socijalne skrbi, te ugovorima zaključenim u skladu
s Financijskim planom Republičkog fonda.

Član 24.

Republički fond dužan je voditi knjigovodstvene i druge evidencije o
sredstvima osiguranim za ostvarivanje prava i zadovoljavanje potreba i
interesa u oblasti socijalne zaštite i o drugim sredstvima kojima Republički
fond raspolaže.

Član 25.

Republički fond dužan je pri korištenju sredstava pridržavati se redoslijeda
isplata utvrđenog u članu 23. ovoga Pravilnika.

Član 26.

Sredstva za rad stručne službe Republičkog fonda osiguravaju se Financijskim
planom Republičkog fonda.

Član 27.

Republički fond dužan je osigurati racionalno i efikasno korištenje
sredstava kojima raspolaže i u tu je svrhu dužan cijenama usluga i na drugi
način poticati restrukturiranje postojećih kapaciteta u djelatnosti socijalne
zaštite, kao i objedinjavanje poslova nabave opreme, živežnih namirnica
i potrošnog materijala i organizirati i obavljati druge poslove u vezi
s unapređivanjem i proširenjem materijalne osnove rada djelatnosti socijalne
zaštite

Republički fond dužan je poduzimati mjere za zaštitu sredstava i imovine
kojom raspolaže i za osiguranje prava (zabilježba potraživanja u zemljišnim
knjigama, postavljanje zahtjeva za naknadu štete odnosno za povrat sredstava
isplaćenih korisnicima socijalne zaštite i drugo).

VII. JAVNOST RADA REPUBLIČKOG FONDA

Član 28.

Rad Republičkog fonda je javan.

Javnost rada Republičkog fonda osigurava se:

- objavom općih akata Republičkog fonda u "Narodnim novinama".

- obavještavanjem korisnika socijalne zaštite putem sredstava javnog
priopćavanja i na drugi način o godišnjem programu zadovoljavanja pojedinih
potreba u socijalnoj zaštiti, o načinu zadovoljavanja tih potreba i o organizacijama
koje će ih pružanjem usluga i na drugi način zadovoljavati,

- obavještavanjem organizacija socijalne zaštite i drugih oblika organiziranja
obavljanja djelatnosti socijalne zaštite putem sredstava javnog priopćavanja
i na drugi način o godišnjem programu zadovoljavanja pojedinih potreba,
o cijenama usluga, o rokovima i uvjetima za zaključivanje ugovora o provođenju
programa zadovoljavanja pojedinih potreba i o drugim pitanjima,

- podnošenjem izvještaja Ministarstvu rada i socijalne skrbi i drugim
organima.

- organiziranjem i provođenjem rasprava i konzultacija o programu, cijenama
usluga i općim aktima i

- na drugi način.

VIII. ZAVRŠNE ODREDBE

Član 29.

Ovaj pravilnik stupa na snagu danom objave u "Narodnim novinama".

Klasa: 102-06/90-02/03

Urbroj : 524-07-1

Zagreb, 18. listopada 1990.

Ministar

**Marin Črnja, v. r**

Pravilnik, NN 49/1990-919